**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona o teste proporcionality v oblasti regulácie povolaní (ďalej len „návrh zákona“) s cieľom transpozície smernice Európskeho parlamentu a Rady (EÚ) 2018/958 z 28. júna 2018 o teste proporcionality pred prijatím novej regulácie povolaní (Ú. v. EÚ L 173, 9. 7. 2018) (ďalej len „smernica (EÚ) 2018/958“).

Materiál bol už predložený na rokovanie Legislatívnej rady vlády dňa 24. 9. 2019 a rokovanie vlády dňa 25. 9. 2019. Vzhľadom na začiatok nového volebného obdobia bol materiál predmetom opakovaného medzirezortného pripomienkového konania od 11. 6. 2020 do 1. 7. 2020.

Všeobecnú úpravu regulácie povolaní upravujú zákon č. 422/2015 Z. z. o uznávaní dokladov o vzdelaní a o uznávaní kvalifikácií a o zmene a doplnení niektorých zákonov v znení zákona č. 276/2017 Z. z. a zákona č. 359/2019 Z. z., zákon č. 455/ 1991 Zb. o živnostenskom podnikaní (živnostenský zákon) v znení neskorších predpisov a viaceré iné zákony, ktoré regulujú prístup na trh a reguláciu výkonu povolaní, napríklad architektov, reštaurátorov, daňových poradcov, farmaceutov, lekárov, kominárov, stavebných inžinierov, veterinárnych lekárov, sestier a ďalších povolaní (napríklad živností). Trhovú reguláciu upravuje zákon č. 136/2010 Z. z. o službách na vnútornom trhu a o zmene a doplnení niektorých zákonov v znení neskorších predpisov.

 Požiadavka na povinný test proporcionality má za cieľ odstrániť neodôvodnené alebo neprimerané prekážky pri uplatňovaní základných práv a slobôd v členských štátoch.

Návrh zákona je v súlade s Ústavou Slovenskej republiky, s ústavnými zákonmi, s nálezmi Ústavného súdu Slovenskej republiky a s medzinárodnými záväzkami Slovenskej republiky vyplývajúcimi z medzinárodných zmlúv a z práva Európskej únie.

Návrh zákona nie je predmetom vnútrokomunitárneho pripomienkového konania.

Návrh zákona nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Navrhuje sa účinnosť 1. januára 2021 vzhľadom na transpozičný dátum.